宮詞百首
作者：和凝（唐）

紫燎光銷大駕歸，禦樓初見赭黃衣。千聲鼓定將宣赦，竿上金雞翅欲飛。北闕晴分五鳳樓，嵩山秀色護神州。洛河自契千年運，更擬波中出九疇。中興殿上曉光融，一炷天香舞瑞風。百辟虔心齊稽首，捲簾遙見禦衣紅。日和風暖禦樓時，萬姓齊瞻八彩眉。瑞氣祥煙籠細仗，合門宣赦四方知。鳳吹鸞歌曉日明，豐年觀稼出神京。封人爭獻南山壽，五色雲中禦輦平。聖主臨軒待曉時，穿花宮漏正遲遲。雞人一唱乾坤曉，百辟分班儼羽儀。朦朧西月照池亭，初夜椒房掩畫屏。宮女相呼有何事，上樓同看老人星。紅泥椒殿綴珠璫，帳蹙金龍窣地長。紅獸慢然天色暖，鳳爐時複爇沈香。九重樓殿簇丹青，高柳含煙覆井亭。宮內不知今日幾，自來階下數堯蓂。寢殿香濃玉漏嚴，雲隨涼月下西南。帳前宮女低聲道，主上還應夢傅巖。繞殿鉤闌壓玉階，內人輕語憑蔥苔。皆言明主垂衣理，不假朱雲傍檻來。顢頇冰面瑩池心，風刮瑤階臘雪深。怪得宮中無獸炭，步搖釵是闢寒金。蘭殿春融自靘笙，玉顏風透象紗明。金簧如語鶯聲滑，可使雲和獨得名。蘭燭時將鳳髓添，寒星遙映夜光簾。龍樓露著鴛鴦瓦，誰近螭頭擲玉簽。玉甃蓮池春水準，小魚雙並錦鱗行。內中知是黃河樣，九曲今年徹底清。真珠簾外靜無塵，耿耿涼天景象新。金殿夜深銀燭晃，宮嬪來奏月重輪。魚犀月掌夜通頭，自著盤鶯錦臂韝。多把沈檀配龍麝，宮中掌浸十香油。香雲雙颭玉蟬輕，侍從君王苑裡行。嘉瑞忽逢連理木，一時跪拜賀文明。金鸞雙立紫檀槽，暖殿無風韻自高。含笑試彈紅蕊調，君王宣賜酪櫻桃。斑簟如霞可殿鋪，更開新進瑞蓮圖。誰人築損珊瑚架，子細看時認瀝蘇。金盆初曉洗纖纖，銀鴨香焦特地添。出戶忽看春雪下，六宮齊卷水晶簾。暖金盤裡點酥山，擬望君王子細看。更向眉中分曉黛，巖邊染出碧琅玕。雲母屏前繡柱衣，龍床閑卷諫書幃。黃金檻外螭頭活，日照紅蘭露未晞。樓西殘月尚朧明，中禁雞人報曉聲。清旦司天臺進狀，夜來晴霽泰階平。纖轡摩軒響佩環，銀臺門外集鴛鸞。三鐘五鼓祥煙斂，日照仙人捧露盤。司膳廚中也禁煙，春宮相對畫鞦韆。清明節日頒新火，蠟炬星飛下九天。宮木交芳色盡深，和風輕舞早鶯吟。侍臣不異東方朔，應喜仙桃滿禁林。貢橘香勻x0oh容，星光初滿小金籠。近臣押賜諸王宅，拜了方開敕字封。獻壽朝元欲偃戈，航深梯險競駢羅。若論萬國來朝日，比並塗山更較多。豔陽風景簇神州，杏蕊桃心照鳳樓。遙望青青河畔草，幾多歸馬與休牛。鑾輿觀稼晚方歸，日月旗中見禦衣。萬姓焚香惟頂禮，瑞雲隨傘入宮闈。宮庭皆應紫微垣，壯麗宸居顯至尊。赤子顒顒瞻父母，已將仁德比乾坤。三農皆已闢田疇，又見金門出土牛。塊雨條風符聖化，嘉禾看卻報新秋。進食門前水陸陳，大官齋潔貢時新。明君宵旰分甘處，便索金盤賜重臣。層臺金碧惹紅霞，仙掌亭亭對月華。昨夜盤中甘露滿，婕妤爭去奏官家。水殿垂簾冷色凝，一床珍簟展春冰。才人侍立持團扇，金縷雙龍貼碧藤。香鴨煙輕爇水沈，雲鬟閑墜鳳犀簪。珠簾半卷開花雨，又見芭蕉展半心。鶯錦蟬羅撒麝臍，狻猊輕噴瑞煙迷。紅酥點得香山小，捲上珠簾日未西。錦褥花明滿殿鋪，宮娥分坐學樗蒲。欲教官馬沖關過，咒願纖纖早擲盧。小樓花簇鈿山低，金雉雙來蹋馬齊。誇向傍人能彩戲，朝來贏得鷺鷥犀。紅鬃白馬嫩龍飛，天廄供來入紫微。遙見玉階嘶不已，應緣認得赭黃衣。班定千牛立受宣，佩刀搢笏鳳墀前。一聲不坐祥雲合，鴛鷺依行拜兩邊。三殿香濃曉色來，祥鸞威鳳待門開。鏘金佩玉趨丹陛，總是和羹作礪才。兩番供奉打球時，鸞鳳分廂錦繡衣。虎驟龍騰宮殿響，驊騮爭趁一星飛。鳳池冰泮岸莎勻，柳眼花心雪裡新。都是九重和暖地，東風先報禁園春。紫氣氤氳滿帝都，映樓明月鎖金鋪。銀泥殿裡嫌紅燭，教近龍床著火珠。地衣初展瑞霞融，繡帽金鈴舞舜風。吹竹彈絲珠殿響，墜仙雙降五雲中。錦策勻鋪寒玉齊，星錘高運日通犀。鏗金曲罷春冰碎，跪拜君王粉面低。珠簾靜卷水亭涼，玉蕊風飄小檻香。幾處按歌齊入破，雙雙雛燕出宮牆。宮娥解禊豔陽時，鷁舸蘭橈滿鳳池。春水如藍垂柳醉，和風無力嫋金絲。白玉階前菊蕊香，金盃仙醞賞重陽。層臺雲集梨園樂，獻壽聲聲祝萬康。天籟吟風社燕歸，渚蓮香老碧苔肥。夜來霜墜梧桐葉，諸殿平明進禦衣。爐爇香檀獸炭痴，真珠簾外雪花飛。六宮進酒堯眉壽，舞鳳盤龍滿禦衣。雲行風靜早秋天，競繞盆池蹋採蓮。罨畫披袍從窣地，更尋宮柳看鳴蟬。闌珊星斗綴珠光，七夕宮嬪乞巧忙。總上穿針樓上去，競看銀漢灑瓊漿。寶瑟淒鏘夜漏餘，玉階閑坐對蟾蜍。秋光寂曆銀河轉，已見宮花露滴疏。春風金嫋萬年枝，簇白團紅爛熳時。宮女競思遊御苑，大家齊奏聖人知。幹文初見泰階平，日月常遵閣道行。昨夜仰觀垂象正，拱辰星宿轉分明。鏘鏘濟濟赴延英，漸近重瞳目轉明。君聖臣賢魚水契，鴻基須賀永清平。天廄驂騑集嫩龍，雪光相照曉嘶風。昂頭步步金鞍穩，掌扇花前禦路中。金吾細仗儼威儀，聖旨凝旒對遠夷。曉日曈曨瞻玉案，丁冬環佩滿彤墀。正旦垂旒禦八方，蠻夷無不奉梯航。群臣舞蹈稱觴處，雷動山呼萬歲長。聖主躬耕在籍田，公卿環衛待豐年。五風十雨餘糧在，金殿惟聞奏舜弦。聖日垂科委所司，英才鹹喜遇明時。春官進榜鶯離穀，月殿香殘桂魄枝。天街香滿瑞雲生，紅傘凝空景日明。先遣五坊排獵騎，為民除害出神京。內宴初開錦繡攢，教坊齊奏萬年歡。簫韶響亮春雲合，日照堯階舞瑞鸞。視草詞臣直玉堂，對來新賜錦袍香。班資最在雲霄上，長是先迎日月光。玉殿朦朧散曉光，金龍高噴九天香。摵鞭聲定初開扇，百辟齊呼萬歲長。五色卿雲覆九重，香煙高舞禦爐中。含元殿裡行仁德，四海車書已混同。欲封丹詔紫泥香，朱篆龍文禦印光。汗渙絲綸出丹禁，便從天上鳳銜將。越溪姝麗入深宮，儉素皆持馬後風。盡道君王修聖德，不勞辭輦與當熊。早梅初向雪中明，風惹奇香粉蕊輕。誰道落花堪靧面，競來枝上採繁英。暖殿奇香馥綺羅，窗間初學繡金鵝。才經冬至陽生後，今日工夫一線多。金井澄泉玉液香，琉璃深殿自清涼。溫湯頭進瓜初熟，後至宮嬪未得嘗。繡闥雕甍列錦閨，珍奇惟待鳳凰棲。杏梁烜赫晴霞展，時見空虛墜燕泥。龍鳳金鞍軟玉鞭，雪花光照錦連幹。駕頭直指西郊去，曉日寒生講武天。戛雲樓上定風盤，雀躍猿跳總不難。要對君王逞輕捷，禦樓時擬上雞竿。停穩春衫窣地長，通天犀帶綴金章。近臣銜命離丹禁，高捧恩波灑萬方。垂黎玉押春簾卷，不夜珠樓曉鑒開。袍褲宮人走迎駕，東風吹送禦香來。金吾勘契自通官，樓上初聞唱刻閑。金殿香高初喚仗，數行鴛鷺各趨班。螺髻凝香曉黛濃，水精鸂鶒颭輕風。金釵斜戴宜春勝，萬歲千秋繞鬢紅。縷金團扇對纖絺，正是深宮捧日時。要對君王說幽意，低頭佯念婕妤詩。結金冠子學梳蟬，碾玉蜻蜓綴鬢偏。寢殿垂簾悄無事，試香閑立禦爐前。金馬詞臣夜受宣，授毫交直八花磚。白麻草了初呈進，稱旨絲綸下九天。平明光政便門開，已見忠臣早入來。自是樞機符造化，大羅天上曜三臺。紅羅窗裡繡偏慵，嚲袖閑隈碧玉籠。蘭殿春晴鸚鵡睡，結條釵颭落花風。曉光初入右銀臺，鴛鷺分班啟沃來。如水如魚何際會，盡言金鼎得鹽梅。立名金馬近堯階，儘是家傳八鬥才。麻尾尚猶龍字濕，便從天上鳳銜來。狻猊鎮角舞筵張，鸞鳳花分十六行。輕動玉纖歌遍慢，時時偷眼看君王。邊藩□宴賀休徵，細仗初排舜日明。坐定兩軍呈百戲，樂臣低折賀昇平。碧羅冠子簇香蓮，結勝雙銜利市錢。花下貪忙尋百草，不知遺卻蹙金蟬。蘭省初除傅粉郎，靜端霜簡入鴛行。明庭轉制渾無事，朝下空餘雞舌香。採訪寧遺草澤人，詔搜無不降蒲輪。集賢殿裡開爐冶，待把黃金鑄重臣。紅玉纖纖捧暖笙，絳唇呼吸引春鶯。霓裳曲罷君王笑，宜近前來與改名。繡額朱門插艾人，羞將角黍近香唇。平明朝下誇宣賜，五色香絲係臂新。芙蓉冠子水精簪，閑對君王理玉琴。鷺頸鶯唇勝仙子，步虛聲細象窗深。金馬門開侍從歸，禦香猶惹賜來衣。曉光滿院金魚冷，紅藥花擎宿露飛。便殿朝回卸玉簪，競來芳檻摘花心。風和難捉花中蝶，卻向窗間弄繡針。君王朝下未梳頭，長暈殘眉侍鑒樓。扼臂交光紅玉軟，起來重擬理箜篌。九重天上實難知，空遣微臣役夢思。葵藿一心期捧日，強搜狂斐擬宮詞。